text: Fængslet for vold mod vidner
  24 juli 2011 kl. 16.49
  De tre mænd, der sent fredag aften overfaldt en familie i Jelling, er blevet varetægtsfængslet i tre uger.
  Det skete efter et fem timer langt grundlovsforhør ved Retten i Horsens.
  De er sigtet for vold og trusler mod vidner.
  De brød sent fredag aften ind i et hus på Hvesager i Jelling, hvor de slog og sparkede et yngre ægtepar og et ældre familiemedlem.
  
  Tidligere anmeldt for vold
  Baggrunden for overfaldet er formentlig, at manden i familien tidligere havde anmeldt den ene af overfaldsmændene for vold efter en have-kom-sammen i området.
  Efter hvad TV SYD erfarer, har de nu fængslede muligvis relationer til rocker-miljøet.
  